Diari Oficial de la Generalitat Valenciana


Sumari del DOGV 4160, del 03-01-2002 (2001/12104)

RESOLUCIÓ de 10 de desembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol d'Actuacions de la Generalitat Valenciana per a la promoció i foment del sector audiovisual valencià.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4160

Data del DOGV
:   03-01-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/12683


Data del document
:   03-01-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * producció audiovisual
    * indústria audiovisual

RESOLUCIÓ de 10 de desembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol d'Actuacions de la Generalitat Valenciana per a la promoció i foment del sector audiovisual valencià. [2001/12001]
  
Subscrit, després de la tramitació prèvia reglamentària, entre la Generalitat Valenciana i l'entitat pública Radiotelevisió Valenciana, el 24 de juliol de 2000, un Protocol d'Actuacions per a la promoció i foment del sector audiovisual valencià, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0839/2001, i que figura com a annex d'aquesta resolució.
  
València, 10 de desembre de 2001.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Protocol d'Actuacions de la Generalitat Valenciana per a la Promoció i Foment del Sector Audiovisual Valencià.
  
València, 24 de juliol de 2000
  
Reunits
  
El senyor Vicente Rambla Momplet, conseller d'Economia, Hisenda i Ocupació de la Generalitat Valenciana.
  
El senyor Manuel Tarancón Fandos, conseller de Cultura i Educació de la Generalitat Valenciana.
  
El senyor Fernando V. Castelló Boronat, conseller d'Indústria i Comerç.
  
La senyora Alicia de Miguel García, consellera portaveu del Govern.
  
Autoritzats per a aquest acte per Acord del Govern Valencià de data de 27, de juny de 2000.
  
El senyor José Vicente Villaescusa Blanca, director general de l'entitat pública Radiotelevisió Valenciana que actua en la seua representació, d'acord amb les atribucions conferides en l'article 11 de la Llei de la Generalitat Valenciana 7/1984 de 4 de juliol, de creació de l'entitat pública Radiotelevisió Valenciana.
  
Manifesten
  
La Generalitat Valenciana considera el sector audiovisual preferent des del punt de vista cultural i industrial i com un dels de major capacitat de creixement i creació d'ocupació per als pròxims exercicis.
  
La Conselleria de Cultura i Educació té entre un dels seus principals objectius el suport al sector audiovisual valencià i considera que una de les mesures a adoptar per això és la concessió d'ajudes destinades a la producció de llargmetratges, curtmetratges i sèries amb especial interés artístic cultural.
  
L'entitat pública Radiotelevisió Valenciana d'acord amb la Llei 7/1984, de 4 de juliol, de Creació de l'Entitat Pública RTVV i Regulació dels Serveis de Radiodifusió i Televisió de la Generalitat Valenciana i d'acord amb el Pla d'Actuació de RTVV i les seues societats, aprovat pel Consell d'Administració, té com a objectiu fonamental - el compromís amb la indústria audiovisual valenciana de convertir-se en element i factor dinamitzador?, sent el vehicle natural de difusió i comunicació de la cultura i dels aspectes propis de la nostra comunitat entre els valencians i l'exterior, així com un element fonamental per a contribuir a la cohesió entre les diferents terres i gents de la Comunitat Valenciana.
  
Per a impulsar el desenvolupament del sector audiovisual valencià cal arbitrar mesures de suport institucional que contribuïsquen a aconseguir aqueix objectiu, tant en aspectes de finançament com de foment de la producció audiovisual valenciana.
  
Per això, els que intervenen acorden formalitzar aquest document d'acord amb les següents
  
Clàusules
  
Primera. Aquest protocol té com a objecte la promoció i foment del sector audiovisual valencià. Per això, atenent els objectius fixats es considera convenient establir una línia d'actuacions amb una continuïtat definida, creant un horitzó temporal de suport que permeta a les indústries del sector adquirir una eficaç cultura de producció i aprofitar al màxim l'ajuda econòmica que la Generalitat Valenciana destina a la indústria audiovisual autòctona a través dels diversos departaments de la Generalitat Valenciana i de la pròpia RTVV.
  
Segona. La Conselleria de la portaveu del Govern, a través de la Direcció General de Comunicació, tramitarà el Conveni de Cooperació entre la Generalitat Valenciana i Radiotelevisió Espanyola, per al foment de la producció audiovisual valenciana, per un import de 914.154.716 PTA (cinc-cents milions de pessetes), a càrrec de l'aplicació pressupostària 14.43.120.37.3, línia 702/000/2.000..
  
Les ajudes, abastaran diversos aspectes de la producció audiovisual.
  
La representació de la Generalitat Valenciana en la Comissió Mixta constituïda a fi de vigilar el compliment i bon fi d'allò que s'ha estipulat, així com de conèixer i d'aprovar les produccions objecte de les ajudes, vetlarà perquè les produccions susceptibles de rebre ajudes així com les activitats induïdes que aquestes generen estiguen radicades a la Comunitat Valenciana. Així mateix, a través de l'Oficina de la Comunitat Valenciana a Brusel·les, es potenciaran les relacions amb la Unitat Europea en matèria audiovisual.
  
Tercera. La Conselleria de Cultura i Educació, té previst consignar a càrrec de la Llei de Pressupostos de la Generalitat Valenciana per a l'exercici 2000, un import global de 455.918.228 PTA (dos-cents milions de pessetes), destinades a dinamitzar el sector audiovisual valencià mitjançant el suport als diversos aspectes de la seua activitat. En el cas de les ajudes a la producció, el termini d'entrega dels productes serà de dos anys, comptant aquest a partir de la data de notificació de concessió de les ajudes.
  
D'altra banda, i a través de l'Institut Valencià de Cinematografia Ricardo Muñoz Suay, o l'organisme que aglutine dites competències, es realitzaran les tasques corresponents a la programació i exhibició de cicles cinematogràfics, recuperació i restauració de pel·lícules, adquisició de fons bibliogràfics i documentals, així com documentació, biblioteca i publicacions, per a la qual cosa existeix una previsió pressupostària de 70 milions de pessetes.
  
La consolidació i funcionament d'una oficina de promoció i difusió de la indústria audiovisual valenciana, creada mitjançant conveni subscrit entre la Conselleria de Cultura i Educació i Radiotelevisió Valenciana, així com una línia de publicacions per al perfeccionament i l'especialització dels professionals del sector.
  
Amb l'objecte de promocionar l'ús del valencià, es destinaran 50 milions de pessetes de la Direcció General d'Ordenació i Innovació Educativa i Política Lingüística, per a doblar al valencià produccions de caràcter infantil i juvenil d'interés didàctic i formatiu i documents audiovisuals, que pel seu valor històric o didàctic, facen referència a característiques pròpies de la Comunitat Valenciana. Així com aquelles produccions que hagen rebut ajudes de la Generalitat Valenciana, en el marc d'aquest protocol. Fet que permetrà la potenciació en el si de la Filmoteca de la Generalitat Valenciana, o l'organisme que aglutine les seues competències, del fons documental en valencià.
  
Quarta. RTVV destinarà un total de 8.373.823.666 PTA (dos mil cent milions de pessetes) amb la finalitat essencial de dinamitzar la indústria audiovisual valenciana que aquesta genera, directa o induïda, a la Comunitat Valenciana, corregint l'equilibri necessari entre l'oferta i la demanda a mitjà i llarg termini, amb el fi últim de consolidar un sector audiovisual valencià i els seus sectors connexos, per la qual cosa RTVV desenvoluparà una sèrie de programes específics que es relacionen a continuació:
  
Un total de 882.157.833 PTA (set-cents cinquanta milions de pessetes) per al sector audiovisual relacionat amb la producció de les obres audiovisuals a desenvolupar al territori de la Comunitat Valenciana, i aquelles que prèviament RTVV o les seues societats hagen manifestat el seu interés en la dita producció.
  
Un total de 603.317.721 PTA (tres-cents cinquanta milions de pessetes) per a l'adquisició de drets de diversos tipus (d'antena d'emissió, de coproduccions, etc.) exclusivament per a aquelles produccions audiovisuals que hagen rebut ajudes per part de la Conselleria de Cultura i Educació. No existeix més obligació per part de RTVV en aquest conveni que la de negociar drets o coproduccions amb obres que hagen rebut ajudes per part de la Conselleria de Cultura i Educació, i s'hauran de posar d'acord ambdues parts en els diversos tipus de drets que puguen ser motiu d'acords.
  
RTVV crearà un registre de recepció, anàlisi i avaluació de projectes, provinents d'empreses del sector audiovisual eradicades a la Comunitat Valenciana amb el fi de potenciar la proximitat cultural del producte.
  
RTVV es compromet a prioritzar els encàrrecs de producció independents entre els productors audiovisuals de la Comunitat Valenciana, sempre que, els dits projectes satisfacen les necessitats de programació i les qualitats mínimes exigibles per a la cadena.
  
Un total de 257.505.786 PTA (cent cinquanta milions de pessetes) per als serveis connexos que de forma directa o indirecta es generen com a conseqüència de la producció de les obres audiovisuals a desenvolupar al territori de la Comunitat Valenciana.
  
Finalment, RTVV destinarà un mínim de 308.171.485 PTA (vuit-cents cinquanta milions de pessetes) anuals per al doblatge de produccions.
  
Cinquena. S'estableix un marc de finançament a través de l'Institut Valencià de Finances i la Societat de Garantia Recíproca de la Comunitat Valenciana, que consistirà a establir les millors condicions de finançament a les produccions audiovisuals, sent requisit per a poder accedir a dit marc de finançament l'existència prèvia d'un contracte amb qualsevol operador televisiu.
  
Els beneficiaris seran empreses privades de producció audiovisual. El tipus d'interés es referenciarà al MIBOR o EURIBOR més un diferencial que no superarà en cap cas el 0,50% i el termini màxim d'amortització serà de dos anys. Les comissions cobrades per la Societat de Garantia Recíproca seran del 0,5% en concepte d'estudi i del 0,75% en concepte d'aval anual.
  
Sisena. Dins de la línia de suport a la projecció i comercialització dels productes de la Comunitat Valenciana, la Conselleria d'Indústria i Comerç a través de l'IVEX promocionarà en l'exterior les produccions del sector audiovisual valencià, així mateix el sector podrà participar en aquells actes promocionals que l'IVEX realitze en la seua xarxa exterior.
  
Així mateix la Conselleria d'Indústria i Comerç, en col·laboració amb Radiotelevisió Valenciana, realitzarà accions específiques destinades a intensificar la imatge del nostre sector participant en certàmens de caràcter internacional, nacional i autonòmic.
  
La Conselleria d'Indústria i Comerç, a través de l'Institut de la Petita i Mitjana Indústria de la Generalitat Valenciana (IMPIVA), firmarà un conveni específic amb el sector audiovisual amb el fi d'impulsar el desenvolupament i consolidació del sector audiovisual de la Comunitat Valenciana mitjançant la participació de les empreses del sector en les línies de suport promogudes pel dit institut.
  
Les ajudes seran concedides en el marc dels següents plans:
  
- Pla d'Innovació Tecnològica
  
- Pla de Qualitat
  
- Pla de Disseny
  
- Pla Industrial de Medi Ambient
  
- Pla de Microempreses i Creació d'Empreses
  
- Pla d'Infraestructura Empresarial
  
- Pla de Formació i Desplegament Industrial
  
- Pla de Diversificació i Estalvi Energètic
  
- Pla d'Energies Renovables
  
En concret, les ajudes tecnològiques concedides dins del Pla d'Innovació Tecnològica tindran una dotació global màxima de 100 milions de pessetes, i la subvenció assignada podrà arribar fins un 35 per cent per a cada projecte d'innovació aprovat per la comissió responsable. Les ajudes de suport al finançament emmarcat en l'esmentat pla es materialitzaran mitjançant l'obtenció d'avals concedits per la la Societat de Garantia Recíproca de la Comunitat Valenciana.
  
Les esmentades ajudes vindran complementades pels serveis desplegats per l'IMPIVA i per la seua Xarxa d'Infraestructura Tecnològica i d'Innovació, principalment en aquest últim cas per l'Institut Tecnològic d'Òptica (AIDO), i pels Centres Europeus d'Empreses Innovadores (CEEI).
  
Setena. La Conselleria d'Economia, Hisenda i Ocupació, a través de la Direcció General de Formació i Inserció Professional, considera les especialitats de la família professional d'informació i manifestacions artístiques amb prioritat formativa 2 en un interval descendent d'1 a 5.
  
Les empreses del sector d'audiovisuals, producció, realització i edició podran sol·licitar projectes formatius amb les disposicions normatives que ho regulen.
  
Vuitena. Manteniment del conveni amb la Universitat Internacional Menéndez i Pelayo (UIMP), la Conselleria de Cultura i Educació, i la Societat General d'Autors d'Espanya (SGAE) per al funcionament de l'Escola de Formació de Guionistes Luis García Berlanga, com també el conveni subscrit amb la Conselleria de Cultura i Educació, per a la creació d'una línia de publicacions per al perfeccionament i l'especialització dels professionals del sector i de la promoció i suport del sector audiovisual valencià entre els operadors televisius de l'àmbit nacional i internacional.
  
Novena. Es constituirà una comissió integrada per representants de la Generalitat Valenciana i del sector audiovisual valencià a l'objecte de vigilar el bon fi i seguiment que estableix aquest document.
  
Deu. Aquest protocol d'actuacions entrarà en vigor a gener de 2000, i es prorrogarà automàticament durant els exercicis 2001, 2002, 2003.
  
Després d'acabar l'anualitat de 2003, es podrà prorrogar per les parts que el subscriuen.
  
I en prova de conformitat, es firma aquest protocol d'actuacions per quintuplicat exemplar
  
El conseller d'Economia, Hisenda i Ocupació: Vicente Rambla Momplet
  
El conseller de Cultura i Educació: Manuel Tanracón Fandos
  
La consellera portaveu del Govern: Alicia de Miguel García